Josh Feeney

Joshua Feeney, nado en Blackpool o 6 de maio de 2005, é un futbolista inglés que xoga como defensa no Real Unión, da Primeira División RFEF, cedido polo Aston Villa. Foi internacional coas categorías inferiores da selección de Inglaterra.

 Traxectoria 
Seu pai, Charlie Feeney, foi adestrador de fútbol en Poulton (Lancashire), onde Joshua comezou a xogar ao fútbol aos cinco anos. Con 12 anos ingresou na canteira do Fleetwood Town, onde permaneceu ata xullo de 2021, cando pasou ao Aston Villa.

No verán de 2022 asinou o seu primeiro contrato profesional co Aston Villa e foi convocado para o encontro da primeira xornada da tempada 2022/23 da Premier League contra o Brentford, aínda que non chegou a debutar. 

O 1 de febreiro de 2024 foi cedido ata o final da tempada ao Real Unión de Irún, da Primeira División RFEF. No club vasco tivo como adestrador ao seu antigo técnico no equipo xuvenil do Aston Villa Iñigo Idiakez, ata que este foi substituído polo galego Fran Justo. 

 Selección nacional 
Elixible polas seleccións de Inglaterra e Escocia, optou por representar a Inglaterra nas súas categorías inferiores. En 2021 foi nomeado capitán da selección inglesa sub-16. Tras xogar coa sub-17, en setembro de 2022 foi convocado por primeira vez pola selección sub-18.

 Notas 

Categoría:Nados en 2005
Categoría:Nados en Blackpool
Categoría:Ingleses de ascendencia escocesa
Categoría:Futbolistas de Inglaterra
Categoría:Defensas de fútbol
Categoría:Xogadores do Aston Villa FC
Categoría:Xogadores do Real Unión